Eesti otsib superstaari (neljas hooaeg)
"Eesti otsib superstaari" neljas hooaega algas esimese saatega 13. veebruaril 2011 TV3-s. Saate tootis produktsioonifirma RUUT. Saate võitis Liis Lemsalu. Teist hooaega järjest olid kohtunikud Mihkel Raud, Maarja-Liis Ilus ja Rein Rannap. Saateid juhtisid näitlejad Hele Kõrve ja Evelin Pang. Võitja sai auhinnaks 10 000 eurot ning plaadilepingu firmaga Universal Music. Saatesarjale järgnes "Eesti otsib superstaari" turnee, mille raames kõikide hooaegade võitjad koos paljude teiste saatest osa võtnutega esinesid Eesti linnades. 24. märtsist 2011 hakkas TV3 neljapäevaõhtuti üle kandma saatesarja lisasaadet, milles näidati lava taga toimuvat. Esimesed kolm saadet olid pühendatud eelmiste hooaegade võitjatele Birgit Õigemeelele, Jana Kasele ja Ott Leplandile, milles tehti ülevaade nende tegemistest pärast saate võitu.